 PASCHALIS Episcopus seruus seruorum Dei, venerabilibus fratribus Archiepiscopis  Episcopis per Gallias salutem  Apostolicam benectionē. Quanta reuerentia Sedis Apostolicæ constitutionibus debeatur, fraternitatem vestrā non ignorare credimus. Si qua vero vel minus dicta, vel aliter intellecta conspiciuntur, meminerint qui aduersus sanctam Romanam Ecclesiam conqueri consueuerunt, quid pro Felicis Papæ scriptis aduersus Acatium datis Oriētalibus Episcopis sanctæ memoriæ Gelasius Papa responderit. Idcirco ad memoriam fraternitatis vestræ reducimus, quia Cluniacense Cœnobium ab ipso fundationis exordio sanctæ Romanæ Ecclesiæ sit oblatum, quod profecto religiosi Antistites  egregij Principes pro religione eximia donis suis ac possessionibus ditauerūt: Romani vero Pontifices tanquam oculi sui pupillam custodientes, cum loca ad se plurima pertinentia fratrum illorum regimini commisissent, tam locum ipsum, quam cætera ei cohærentia, priuilegiorum suorum munitionibus vallauerūt. Scitis enim quanta per eos in Galliarum partibus noua instituta, vetera sint ad Religionem Monasteria reperta. Eapropter caritatem vestram monemus, monentes rogamus atque præcipimus, ne tot tantorumque Pontificum priuilegiis obuiare tentetis, ne per eorum violationem, Apostolicæ sedis, quod absit, indignationem inueniatis. Imitatores estote patrum vestrorum, qui Congregationem illam venerabilem deuotius coluerunt,  saluti, quam per eos Dominus super multis peccatoribus operatur, manus socias adhibete, ita eos diligite, ita tuemini, ita fouete, vt quietius per vos omnipotenti Deo valeant deseruire. Vos autem qui inter mundi fluctuantis turbines statis, per eos tam Apostolicæ sedis, quam omnipotentis Dei gratiam consequamini. Data Lateranis, xiij. Cal. Decembris.